Πανδημία COVID-19 στην Τουρκία

Το πρώτο κρούσμα της πανδημίας του κορονοϊού 2019-2020 επιβεβαιώθηκε στην Τουρκία στις 10 Μαρτίου 2020. Ωστόσο, υπήρξαν αναφορές στα μέσα ενημέρωσης σχετικά με ενδεχόμενη συγκάλυψη του πραγματικού αριθμού περιπτώσεων, με σημαντικές ανησυχίες σχετικά με τις αμφισβητήσιμες μεθόδους δοκιμών που χρησιμοποιεί η κυβέρνηση.

Στις 20 Οκτωβρίου 2020, ο συνολικός αριθμός κρουσμάτων στην Τουρκία είναι 351.413 και ο αριθμός των νεκρών είναι 9.445, ενώ 306.939 ασθενείς έχουν πάρει εξιτήριο.

 Χρονοδιάγραμμα 

 Ιανουάριος 2020 
Στις 10 Ιανουαρίου, το Υπουργείο Υγείας αποφάσισε να δημιουργήσει μια Επιστημονική Συμβουλευτική Επιτροπή για τον κορονοϊό, αποτελούμενη από 26 ιατρούς που ειδικεύονται στον τομέα των ασθενειών του στήθους, των λοιμώξεων και της κλινικής μικροβιολογίας. Ο αριθμός των ιατρών αργότερα αυξήθηκε στους 31, που ειδικεύονται στην ιολογία, την εσωτερική παθολογία και την παθολογία εντατικής θεραπείας.

Στις 24 Ιανουαρίου, το Υπουργείο Υγείας εγκατέστησε θερμοκάμερες στα αεροδρόμια. Αποφάσισε επίσης να υποβάλει κάθε επιβάτη που έρχεται από την Κίνα σε έλεγχο και μετέπειτα σε 14ήμερη απομόνωση εάν ο επιβάτης βρεθεί θετικός στα συμπτώματα του κορονοϊού. Οι έλεγχοι με τον καιρό εξαπλώθηκαν και σε επιβάτες που έρχονταν από άλλες χώρες που εμφάνιζαν έξαρση του ιού.

Στις 31 Ιανουαρίου, η Τουρκική κυβέρνηση αποφάσισε να στείλει αεροπλάνο για να μεταφέρει αεροπορικώς 34 τούρκους υπήκοους, επτά Αζέρους, επτά Γεωργιανούς και έναν Αλβανό από την Γουχάν της Κίνας. Η Κίνα παρήγγειλε 200 εκατομμύρια μάσκες από την Τουρκία, επιπλέον και την Τουρκική ετήσια παραγωγή των 150 εκατομμυρίων μασκών.

 Φεβρουάριος 2020 
Στις 1 Φεβρουαρίου 2020, η Τουρκία ανακοίνωσε ότι θα σταματήσει όλες τις πτήσεις προς Κίνα. Επίσης, έκλεισε τα σύνορά της με το Ιράν, επειδή δεν ακολούθησε τη συμβουλή της Τουρκίας να βάλει σε καραντίνα την πόλη Κομ. Αργότερα την ίδια ημέρα, αποφάσισε να σταματήσει όλες τις πτήσεις της προς Ιράν.

Στις 29 Φεβρουαρίου, η Τουρκία ανακοίνωσε τη διακοπή όλων των πτήσεων από και προς Ιράκ, Ιταλία και Νότια Κορέα. Λίγο αργότερα, έκλεισε και τα σύνορα της με το Ιράκ.

 Μάρτιος 2020 
Οι τουρκικές πόλεις διεξήγαγαν μαζικές απολυμάνσεις σε δημόσιους χώρους και σε μέσα μαζικής μεταφοράς. Στην Κωνσταντινούπολη, αποφασίστηκε να εγκατασταθούν αντισηπτικά στους σταθμούς του μετρό.

Το χάραμα της 11ης Μαρτίου (UTC+03:00) ανακοινώθηκε από τον Υπουργό Υγείας Φαχρετίν Κοτζά ότι ένας Τούρκος πολίτης που ταξίδευε στην Ευρώπη κόλλησε τον ιό. Έτσι, έγινε το πρώτο κρούσμα της χώρας. Ο ασθενής απομονώθηκε μέσα σε νοσοκομείο, και τα μέλη της οικογένειάς του έμειναν υπό παρακολούθηση.

Στις 13 Μαρτίου, ο Κοτζά δημοσίευσε στον λογαριασμό του στο Twitter ότι συγγενής του πρώτου κρούσματος αρρώστησε από τον ιό και λήφθηκαν μέτρα ασφαλείας. Το απόγευμα της ίδιας μέρας, και άλλοι συγγενείς κόλλησαν τον ιό, και τα κρούσματα ανέβηκαν στα 6.

Λόγω της μη λήψης των κατάλληλων μέτρων, ο ιός εξαπλώθηκε ραγδαία και σε περισσότερους ανθρώπους, αυξάνοντας τα κρούσματα, φτάνοντας σε σημείο ο αριθμός τους να διπλασιάζεται κάθε τρεις ημέρες. Στις 31 Μαρτίου, ο αριθμός των κρουσμάτων έφτασε πάνω από τα 13.500.

 Απρίλιος 2020 
Στις 10 Απριλίου, ο αριθμός των κρουσμάτων έφτασε τις 47.000, ενώ οι νεκροί ξεπερνούσαν τους 1.000.

Στις 14 Απριλίου, ο αρχηγός του κόμματος της Ανεξάρτητης Τουρκίας, Χαϊντάρ Μπας, υπέκυψε από τον COVID-19, σε ηλικία 73 ετών.

Στις 19 Απριλίου, ο αριθμός των κρουσμάτων της Τουρκίας ξεπέρασε αυτών του Ιράν, κάνοντάς την την πιο προσβεβλημένη χώρα στη Μέση Ανατολή, ενώ στις 20 Απριλίου ξεπέρασε και τα κρούσματα της ηπειρωτικής Κίνας.

 Παραπομπές 

Εξωτερικοί σύνδεσμοι
 COVID-19 Coronavirus Pandemic. worldometers.info

Τουρκία